A: Aangesien jou rose nou 24 uur per dag “werk”, kort hulle dalk meer voeding en water. Ná 10 jaar raak die grond baie gekompakteer en kry die wortels nie genoeg lug nie. Ek stel voor jy haal die plante in Julie uit en plant hulle oor in nuwe potgrond. Anders kan jy die helfte van die grond in elke pot uithaal en met ’n besemstok verskeie gate tot teen die bodem in die potgrond maak. Vul dan dié gate met kompos en maak goed nat sodat die kompos die water absorbeer.
Rose kan ses tot agt jaar in ’n houer bly, mits dit die regte grootte is; hoe groter die pot, hoe beter. Gebruik ’n houer van 10 liter vir een miniatuurroos, ’n houer van 20 liter vir twee miniatuurrose, miniatuur-rankrose of ’n middelslag-struikroos, en een van 40–50 liter vir twee of meer rose saam.
Die beste groeimedium is ’n mengsel van kommersiële potgrond, kompos en organiese materiaal soos grondboondoppe. Ludwig’s Roses het ’n potgrondmengsel vir rose wat by alle takke beskikbaar is; dit bevat Vigolonger, ’n bemesting met beheerde vrystelling.
Maak die houer driekwart vol met potgrond. Sit die roos, nog in sy plastieksak, in die pot om die hoogte te toets. Die finale vlak van die grond moet sowat 5 cm bo die houer se rand wees, en uiteindelik net so hoog teen die plant se stam wees as wat die grond in die sak was. Die rede hiervoor is dat alle soorte potgrond gou insak sodra dit natgemaak word, sodat die roos kort voor lank te diep in die pot kan staan. Anders kan jy die houer met die potgrond vul, ’n paar dae lank goed natmaak en dan die roos plant.
Sodra die grondvlak reg is, kan jy die roos uit sy plastieksak haal. Trek die wortels effens los van mekaar, veral dié wat om die wortelbal gedraai het.